C 325/22

Δημοσίευση αίτησης καταχώρισης ονομασίας σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

(2021/C 325/06)

Η παρούσα δημοσίευση παρέχει το δικαίωμα ένστασης σύμφωνα με το άρθρο 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1) εντός τριών μηνών από την ημερομηνία της παρούσας δημοσίευσης.

ΕΝΙΑΙΟ ΕΓΓΡΑΦΟ

«Lički škripavac»

Αριθ. ΕΕ: PGI-HR-02600 – 18 Μαρτίου 2020

ΠΟΠ ( ) ΠΓΕ (X)

1. Ονομασία/-ες

«Lički škripavac»

2. Κράτος μέλος ή τρίτη χώρα

Κροατία

3. Περιγραφή του γεωργικού προϊόντος ή του τροφίμου:

3.1. Τύπος προϊόντος

Κλάση 1.3. Τυριά

3.2. Περιγραφή του προϊόντος που φέρει την προβλεπόμενη στο σημείο 1 ονομασία

Το «Lički škripavac» είναι μαλακό, λιπαρό τυρί που παρασκευάζεται με πήξη νωπού ή παστεριωμένου πλήρους αγελαδινού γάλακτος με τη χρήση πυτιάς και καλλιέργειας εκκίνησης, καθώς και με διαχωρισμό του ορού γάλακτος. Το τυρί δεν υποβάλλεται σε ωρίμανση και, ως εκ τούτου, δεν έχει κρούστα.

Το «Lički škripavac» έχει μαλακή λαστιχένια υφή και κυλινδρικό ή ορθογώνιο σχήμα. Το τυρί έχει βάρος τουλάχιστον 240 g και η επιφάνειά του είναι χρώματος λευκού του γάλακτος χωρίς κρούστα. Το εσωτερικό του είναι ομοιογενές, χωρίς τρύπες ή με λίγες τρύπες που προκαλούνται από τη συγκράτηση του ορού γάλακτος κατά την τοποθέτηση του τυριού στην τυροκομική μήτρα. Έχει γαλακτώδη γλυκιά και μετρίως αλμυρή γεύση. Το τυρί έχει χαρακτηριστική λαστιχένια υφή και «τρίζει» κατά την κατανάλωσή του, εξ ου και η ονομασία «Lički škripavac», η οποία μπορεί να μεταφραστεί ως «τυρί που τρίζει από τη Lika».

Περιέχει τουλάχιστον 50 % ξηράς ουσίας και τουλάχιστον 45 % λίπους επί ξηρού.

Η ιδιότητα του «τριζάτου» διατηρείται, ανάλογα με την ποιότητα του γάλακτος, για τις πρώτες 5 έως 7 ημέρες και μπορεί να αποκατασταθεί με βύθιση του τυριού, εντός της αρχικής συσκευασίας του σε κενό αέρος, σε ζεστό νερό (40-50 °C, για 2 λεπτά το πολύ).

3.3. Ζωοτροφές (μόνο για προϊόντα ζωικής προέλευσης) και πρώτες ύλες (μόνο για μεταποιημένα προϊόντα)

—

3.4. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Όλα τα στάδια παραγωγής του «Lički škripavac», από την παραγωγή του γάλακτος και την προσθήκη πυτιάς έως την αλάτιση, την τοποθέτηση σε μήτρες και τη συμπίεση του τυριού πρέπει να εκτελούνται εντός της γεωγραφικής περιοχής που αναφέρεται στο σημείο 4.

3.5. Ειδικοί κανόνες για τον τεμαχισμό, το τρίψιμο, τη συσκευασία κ.λπ. του προϊόντος στο οποίο αναφέρεται η καταχωρισμένη ονομασία

—

3.6. Ειδικοί κανόνες για την επισήμανση του προϊόντος στο οποίο αναφέρεται η καταχωρισμένη ονομασία

Το τελικό προϊόν πρέπει να φέρει την ημερομηνία συσκευασίας μαζί με την ακόλουθη σημείωση προς τον καταναλωτή: «Εάν έχουν παρέλθει 7 ή περισσότερες ημέρες από την ημερομηνία συσκευασίας, βυθίστε το συσκευασμένο τυρί σε ζεστό νερό (40-50 °C) για 2 λεπτά πριν το ανοίξετε, προκειμένου να επανέλθει ο τριζάτος χαρακτήρας του».

Όταν διατίθεται στην αγορά, το τελικό προϊόν πρέπει να φέρει το κοινό σήμα «Lički škripavac». Το σήμα είναι στρογγυλό και το φόντο είναι γαλάζιο στο πάνω μέρος, μπλε στο μέση και πράσινο στο κάτω μέρος. Η λέξη «LIČKI» εμφανίζεται με λευκό χρώμα πάνω στο γαλάζιο φόντο και η λέξη «ŠKRIPAVAC», επίσης με λευκό χρώμα, εμφανίζεται πάνω στο πράσινο φόντο. Στο κέντρο του κύκλου υπάρχει σχηματοποιημένο το παραδοσιακό φέσι της περιοχής Lika. Το δικαίωμα χρήσης του κοινού σήματος χορηγείται, υπό τους ίδιους όρους, σε όλους τους χρήστες της προστατευόμενης γεωγραφικής ένδειξης «Lički škripavac» που παράγουν το προϊόν σύμφωνα με τις προδιαγραφές του.

4. Συνοπτική οριοθέτηση της γεωγραφικής περιοχής

Η γεωγραφική περιοχή παραγωγής του προϊόντος «Lički škripavac» περιλαμβάνει τρεις διοικητικές περιφέρειες: το μεγαλύτερο μέρος της κομητείας Lika-Senj και μικρά τμήματα της κομητείας Zadar και της κομητείας Karlovac. Η περιοχή παραγωγής του «Lički škripavac» περιλαμβάνει τις πόλεις Gospić, Otočac και Senj, καθώς και τους δήμους Donji Lapac, Karlobag, Lovinac, Perušić, Plitvička jezera, Udbina, Vrhovine και Brinje στην κομητεία Lika-Senj, τον δήμο Gračac στην κομητεία Zadar, την πόλη Ogulin και τους δήμους Rakovica, Josipdol, Saborsko και Plaški στην κομητεία Karlovac.

5. Δεσμός με τη γεωγραφική περιοχή

Η προστασία της ονομασίας «Lički škripavac» βασίζεται στη φήμη που έχει αποκτήσει το προϊόν μετά από πολλά έτη παραδοσιακής παραγωγής στην οριοθετημένη γεωγραφική περιοχή που αναφέρεται στο σημείο 4.

Οι τυροκομικές δεξιότητες αναπτύχθηκαν με την πάροδο των αιώνων με στόχο τη βελτίωση της ποιότητας της διατροφής των ανθρώπων, αλλά και για να διατηρείται και να αποθηκεύεται το γάλα για όσο το δυνατόν μεγαλύτερο χρονικό διάστημα. Ανέκαθεν, τα περισσότερα τυριά παράγονταν κατά τέτοιο τρόπο ώστε να αντέχουν στις μεγάλες διαδρομές από χωριά σε πόλεις, ενώ το «Lički škripavac» δημιουργήθηκε ακριβώς διότι, λόγω των παρατεταμένων χειμώνων και των αδιαπέραστων δρόμων από τη χιονόπτωση και τη συσσώρευση του χιονιού, ήταν αδύνατο να μεταφερθεί το προϊόν από απομακρυσμένα χωριά που αποκλείονταν από το χιόνι σε γειτονικές πόλεις. Πράγματι, η παράδοση της παραγωγής του «Lički škripavac» συνεχίζεται από τους κατοίκους της παράκτιας πλευράς των οροσειρών Velika Kapela και Velebit και από τους κατοίκους της Lika. Πρόκειται για ένα ιδιαίτερο τοπικό προϊόν ενός πληθυσμού που ασχολείται με την κτηνοτροφία και ο οποίος παρήγαγε το τυρί αυτό αποκλειστικά για τις δικές του ανάγκες.

Όσον αφορά την ιστορία και την παράδοση του «Lički škripavac», αυτό το μαλακό τυρί δημιουργήθηκε κυρίως για την κάλυψη των διατροφικών αναγκών του τοπικού πληθυσμού, ιδίως κατά τους παρατεταμένους και γεμάτους χιονοπτώσεις μήνες του χειμώνα που χαρακτηρίζουν τη γεωγραφική περιοχή που αναφέρεται στο σημείο 4, κατά τη διάρκεια των οποίων συχνά δεν μπορούσαν να εγκαταλείψουν τα σπίτια τους λόγω των δυσμενών καιρικών συνθηκών.

Ένας άλλος δεσμός με την οριοθετημένη γεωγραφική περιοχή είναι η ιδιότητά του να «τρίζει», η οποία οφείλεται στην υψηλή περιεκτικότητα του γάλακτος σε λιπαρά και πρωτεΐνες, η οποία με τη σειρά της οφείλεται στην ειδική διατροφή των αγελάδων της εν λόγω περιοχής.

Το «Lički škripavac», εκτός του ότι είναι χρήσιμο στην καθημερινή ζωή των ορεινών περιοχών Primorje και Lika, αποτελεί και χαρακτηριστικό σύμβολο της περιφερειακής ταυτότητας των παραγωγών.

Η φήμη του προϊόντος επιβεβαιώνεται από διάφορες παραδοσιακές εμπορικές, πολιτιστικές και καλλιτεχνικές εκδηλώσεις που αναδεικνύουν τις παραδόσεις, τα έθιμα και την πολιτιστική κληρονομιά της περιοχής Lika. Οι εκδηλώσεις αυτές περιλαμβάνουν την ετήσια έκθεση παραδοσιακών προϊόντων «Jesen u Lici» («Φθινόπωρο στη Lika»), η οποία πραγματοποιείται στο Gospić το πρώτο Σαββατοκύριακο του Οκτωβρίου, κάθε χρόνο από το 1998, και ενθαρρύνει την ανάπτυξη της τοπικής παραγωγής στην κροατική ύπαιθρο και του τουρισμού στην περιοχή γενικότερα. Στην εκδήλωση, οι παραγωγοί παρουσιάζουν τα τοπικά προϊόντα τους, ένα από τα οποία είναι και το «Lički škripavac», και πραγματοποιούν επιδείξεις της παραδοσιακής μεθόδου παραγωγής των εν λόγω προϊόντων. Η εκδήλωση πραγματοποιείται στην κεντρική πλατεία της πόλης και συγκεντρώνει περισσότερους από 300 εκθέτες από την Κροατία και τις γειτονικές χώρες, προσελκύοντας κατά μέσο όρο 30 000 επισκέπτες σε διάστημα 3 ημερών. Στο πλαίσιο της εκδήλωσης, πραγματοποιείται κατά παράδοση αξιολόγηση των τυριών, στην οποία το «Lički škripavac» διαδραματίζει πολύ σημαντικό ρόλο, καθώς κερδίζει τακτικά βραβεία για την άριστη ποιότητά του.

Οι παραγωγοί του «Lički škripavac» συμμετέχουν επίσης και σε άλλες εκθέσεις εντός και εκτός της χώρας, όπου προωθούν τη φήμη του «Lički škripavac», όπως για παράδειγμα στη «Mediterranean Fair of Healthy Food» («Μεσογειακή έκθεση υγιεινών τροφίμων»), στην εκδήλωση «Medicinal Herbs and Green Entrepreneurship» («Φαρμακευτικά βότανα και πράσινη επιχειρηματικότητα») στο Ντουμπρόβνικ, καθώς και στην έκθεση τυριών στο Grubišno Polje, όπου εκτίθενται τυριά υψηλής ποιότητας.

Η ποιότητα και η φήμη του «Lički škripavac» αποδεικνύονται από τα πολυάριθμα βραβεία και τα χρυσά μετάλλια που έχουν κερδίσει οι παραγωγοί του. Παραγωγοί από την κομητεία Lika-Senj συμμετείχαν το 2019 με τα προϊόντα τους στη διεθνή γεωργική έκθεση στο Novi Sad, που είναι η μεγαλύτερη γεωργική εκδήλωση στη νοτιοανατολική Ευρώπη και στην οποία συμμετέχουν οι σημαντικότεροι παραγωγοί από τον εν λόγω τομέα της οικονομίας. Έλαβαν το μεγάλο χρυσό μετάλλιο στην αξιολόγηση της ποιότητας των γαλακτοκομικών προϊόντων, των τυριών και του παγωτού, ενώ το «Lički škripavac» έλαβε επίσης βραβείο. Το 2019, στην εμπορική έκθεση «CROAGRO» στο Ζάγκρεμπ, συμμετείχαν περίπου 460 εκθέτες από 28 χώρες. Στο πλαίσιο της εκδήλωσης πραγματοποιήθηκε εθνική αξιολόγηση των τυριών, μετά από έξι αξιολογήσεις σε περιφερειακό επίπεδο, και απονεμήθηκε χρυσό μετάλλιο στο «Lički škripavac».

Επιπλέον, για την ενίσχυση της προβολής και την προώθηση της παραγωγής παραδοσιακών τυριών, μεταξύ των οποίων το «Lički škripavac» κατέχει εξέχουσα θέση, το συμβούλιο τουρισμού της κομητείας Lika-Senj δημιούργησε τη «διαδρομή των τυριών».

Πέρα από τη φήμη που εξασφαλίζει το «Lički škripavac» σε εκδηλώσεις, όπου προωθεί το όνομα και την ποιότητά του και προβάλλει την περιοχή από την οποία προέρχεται, η αναγνωρισιμότητά του αναδεικνύεται επίσης σε διάφορες επιστημονικές εργασίες, όπως η εργασία των Martina Marić, Mladenka Šarolić, Mirko Smoljić, Maja Macura και Marijo Ćaćić (2010) «Croatian and Imported Cheese in the Domestic Market» («Κροατικά και εισαγόμενα τυριά στην εγχώρια αγορά»), στην οποία αναφέρουν ότι «η περιοχή Lika είναι διάσημη για την παραγωγή του τυριού Lički škripavac». Η εργασία αυτή δημοσιεύθηκε στην έκδοση 2ND INTERNATIONAL CONFERENCE «Vallis AUREA» 2010 σ. 779-783.

Σε πιο πρόσφατη μελέτη του 2020 με τίτλο «Povezanost sira škripavca s područjem njegove proizvodnje» (Ο δεσμός του «τριζάτου» τυριού με την περιοχή παραγωγής του), η Roberta Lovrinov, φοιτήτρια της Γεωπονικής σχολής του Πανεπιστημίου του Ζάγκρεμπ, διαπίστωσε ότι ποσοστό 76 % των ερωτηθέντων συνέδεαν το «τριζάτο» τυρί με τη Lika ως περιοχή προέλευσης.

Το 2008 το «Lički škripavac» συμπεριλήφθηκε στον κατάλογο προστατευόμενων πολιτιστικών θησαυρών του κροατικού Υπουργείου Πολιτισμού (Απόφαση του Υπουργείου Πολιτισμού με την οποία καθορίζονται τα χαρακτηριστικά ενός άυλου πολιτιστικού θησαυρού, Ζάγκρεμπ, 2008).

Η σημασία του τυριού «Lički škripavac» ως προϊόντος που χαρακτηρίζει τη Lika αποδεικνύεται επίσης από το γεγονός ότι το εν λόγω τυρί συμπεριλήφθηκε στο βιβλίο «Vodič kroz hrvatske gastro ikone» [κροατικός οδηγός γαστρονομίας] του 2007, όπου παρουσιάστηκε ως ιδιαίτερο προϊόν της Lika. Συμπεριλήφθηκε επίσης στο φυλλάδιο «Hrvatska eno-gastronomija» [Κροατική οινογαστρονομία], το οποίο δημοσιεύθηκε από τον Εθνικό Οργανισμό Τουρισμού της Κροατίας το 2008, ως χαρακτηριστικό της τοπικής γαστρονομίας της Lika.

Παραπομπή στη δημοσίευση των προδιαγραφών του προϊόντος

(άρθρο 6 παράγραφος 1 δεύτερο εδάφιο του παρόντος κανονισμού)

https://poljoprivreda.gov.hr/UserDocsImages/dokumenti/hrana/zoi-zozp-zts/dokumenti-zoi-zozp-zts/Izmijenjena_Specifikacija_Licki_skripavac.pdf

(1) ΕΕ L 343 της 14.12.2012, σ. 1.